ΚΑΝΟΝΙΣΜΌΣ (ΕΚ) αριθ. 1161/2009 ΤΗΣ ΕΠΙΤΡΟΠΉΣ της 30ής Νοεμβρίου 2009 για την τροποποίηση του παραρτήματος ΙΙ του κανονισμού (ΕΚ) αριθ. 853/2004 του Ευρωπαϊκού Κοινοβουλίου και του Συμβουλίου όσον αφορά τις πληροφορίες για την τροφική αλυσίδα που πρέπει να παρέχονται στους υπεύθυνους επιχειρήσεων τροφίμων που εκμεταλλεύονται σφαγεία (Κείμενο που παρουσιάζει ενδιαφέρον για τον ΕΟΧ) Η ΕΠΙΤΡΟΠΗ ΤΩΝ ΕΥΡΩΠΑΪΚΩΝ ΚΟΙΝΟΤΗΤΩΝ, Έχοντας υπόψη: τη συνθήκη για την ίδρυση της Ευρωπαϊκής Κοινότητας, τον κανονισμό (ΕΚ) αριθ. 853/2004 του Ευρωπαϊκού Κοινοβουλίου και του Συμβουλίου, της 29ης Απριλίου 2004, για τον καθορισμό ειδικών κανόνων υγιεινής για τα τρόφιμα ζωικής προέλευσης (1), και ιδίως το άρθρο 10 παράγραφος 1, Εκτιμώντας τα ακόλουθα: (1) Ο κανονισμός (ΕΚ) αριθ. 853/2004 ορίζει συγκεκριμένες απαιτήσεις σχετικά με τους κανόνες υγιεινής για τα τρόφιμα ζωικής προέλευσης. Ειδικότερα, σύμφωνα με το τμήμα ΙΙΙ του παραρτήματος ΙΙ του εν λόγω κανονισμού, απαιτείται από τους υπεύθυνους επιχειρήσεων τροφίμων που εκμεταλλεύονται σφαγεία να ζητούν, να λαμβάνουν και να ελέγχουν τις πληροφορίες για την τροφική αλυσίδα, καθώς επίσης να λαμβάνουν σχετικά μέτρα όσον αφορά όλα τα ζώα, πλην των άγριων θηραμάτων, που αποστέλλονται ή πρόκειται να αποσταλούν στο σφαγείο. (2) Στο σημείο 2 του ίδιου τμήματος ορίζεται ότι οι υπεύθυνοι αυτοί πρέπει να λαμβάνουν τις πληροφορίες σχετικά με την τροφική αλυσίδα τουλάχιστον 24 ώρες πριν από την άφιξη των ζώων στο σφαγείο, εκτός από τις περιπτώσεις που αναφέρονται στο σημείο 7 του ίδιου τμήματος. Το σημείο 7 προβλέπει ότι εάν το επιτρέπει η αρμόδια αρχή, οι πληροφορίες αυτές μπορούν να συνοδεύουν τα ζώα τα οποία προσδιορίζονται στο ίδιο σημείο μέχρι το σφαγείο, αντί να διαβιβάζονται τουλάχιστον 24 ώρες ενωρίτερα από την άφιξή τους. (3) Επειδή η διάταξη σχετικά με τις πληροφορίες για την τροφική αλυσίδα είναι νέα απαίτηση για τους υπεύθυνους επιχειρήσεων τροφίμων την οποία εισήγαγε ο κανονισμός (ΕΚ) αριθ. 853/2004, ο κανονισμός (ΕΚ) αριθ. 2076/2005 της Επιτροπής, της 5ης Δεκεμβρίου 2005, για τη θέσπιση μεταβατικών διατάξεων σχετικά με την εφαρμογή των κανονισμών του Ευρωπαϊκού Κοινοβουλίου και του Συμβουλίου (ΕΚ) αριθ. 853/2004, (ΕΚ) αριθ. 854/2004 και (ΕΚ) αριθ. 882/2004 (2), προβλέπει μια μεταβατική περίοδο έως την πλήρη εφαρμογή της απαίτησης αυτής. (4) Η ομαλή ροή των πληροφοριών σχετικά με την τροφική αλυσίδα από την εκμετάλλευση στο σφαγείο εξασφαλίζεται, ιδίως, από το άρθρο 8 παράγραφος 2 του κανονισμού (ΕΚ) αριθ. 2076/2005 το οποίο προβλέπει παρέκκλιση από την απαίτηση που ορίζεται στο παράρτημα ΙΙ τμήμα ΙΙΙ σημείο 2 του κανονισμού (ΕΚ) αριθ. 853/2004 για την παροχή των πληροφοριών 24 ώρες πριν από την άφιξη των ζώων στο σφαγείο, εάν το επιτρέπει η αρμόδια αρχή και εφόσον δεν θίγονται οι στόχοι του εν λόγω κανονισμού. (5) Η πείρα έχει αποδείξει ότι δίνοντας στις αρμόδιες αρχές τη δυνατότητα να αποφασίζουν κατά περίπτωση αν οι πληροφορίες για την τροφική αλυσίδα μπορούν να αποστέλλονται στο σφαγείο μαζί με τα ζώα στα οποία αναφέρονται ή 24 ώρες ενωρίτερα, έχει ως αποτέλεσμα την ομαλή εφαρμογή των απαιτήσεων σχετικά με τις πληροφορίες για την τροφική αλυσίδα. Κατά συνέπεια, είναι σκόπιμο η μεταβατική αυτή διάταξη να γίνει οριστική. (6) Τα μέτρα που προβλέπονται στον παρόντα κανονισμό είναι σύμφωνα με τη γνώμη της μόνιμης επιτροπής για την τροφική αλυσίδα και την υγεία των ζώων, ΕΞΕΔΩΣΕ ΤΟΝ ΠΑΡΟΝΤΑ ΚΑΝΟΝΙΣΜΟ: Άρθρο 1 Το παράρτημα II του κανονισμού (ΕΚ) αριθ. 853/2004 τροποποιείται σύμφωνα με το παράρτημα του παρόντος κανονισμού. Άρθρο 2 Ο παρών κανονισμός αρχίζει να ισχύει την τρίτη ημέρα από τη δημοσίευσή του στην Επίσημη Εφημερίδα της Ευρωπαϊκής Ένωσης. Εφαρμόζεται από την 1η Ιανουαρίου 2010. Ο παρών κανονισμός είναι δεσμευτικός ως προς όλα τα μέρη του και ισχύει άμεσα σε κάθε κράτος μέλος. Βρυξέλλες, 30 Νοεμβρίου 2009.

[Source: multi_eurlex | Tokens: 3390]